Title: MINISTERSTVO VNÚTRA SLOVENSKEJ REPUBLIKY
Author: MV SR
Last saved by: PPP

Informácia
 o dopravnej nehode počas prepravy ministra spravodlivosti dňa 15.12.2000 a o súčasnom stave a spôsobe prepravy určených ústavných činiteľov Slovenskej republiky a zahraničných predstaviteľov

     Dňa 15.12.2000 o 17.30 hod. pri preprave ministra spravodlivosti Jána Čarnogurského prišlo k dopravnej nehode služobného motorového vozidla BMW Úradu pre ochranu ústavných činiteľov a diplomatických misií MV SR  evidenčného čísla P-OOO11,v smere od Banskej Bystrice na Ružomberok,v kilometri 16, v katastri obce Staré hory,  ktoré riadil por. Ľubomír Mihálik, tým, že v pravotočivej zákrute na klzkej vozovke neprispôsobil rýchlosť jazdy  stavu vozovky a poveternostným podmienkam, dostal šmyk a prešiel do protismeru, kde ľavou prednou časťou vozidla narazil do protiidúceho vozidla Lada ev. č. BBB-46-43 a následne ľavým bokom do vozidla Avia ev.č. LCA- 00-63. Následkom zrážky na mieste nehody podľahli Jozef Lalík a Vladimír Šupka a  ťažké ublíženie  na zdraví  bolo spôsobené Zuzane Švarcovej, Martine Brťkovej, Gabrielovi Rusovi a Vojtechovi Kelemenovi. Zranenia taktiež utrpeli minister spravodlivosti Ján Čarnogurský a osobný ochranca Štefan Hlinka s predpokladanou dobou PN cca 2 až 4  mesiace a vodič por. Ľubomír Mihálik. Dopravnou nehodou bola spôsobená hmotná škoda najmenej vo výške 2,2 mil. Sk. Osobný ochranca kpt. Štefan Hlinka okamžite po nehode poskytol prvú pomoc chránenej osobe a zabezpečil jej prevoz do nemocnice, kde počkal  do jeho komplexného ošetrenia a až potom sa dal ošetriť aj napriek tomu, že mal zlomený stavec chrbtice a tržnú ranu na hlave. 
     Vyšetrovateľ okresného úradu vyšetrovania Policajného zboru v Banskej Bystrici dňa 15. 12. 2000 začal trestné stíhanie podľa § 160 ods. 1 Trestného poriadku a súčasne podľa § 163 ods. 1 Trestného poriadku stíha por. Ľubomíra Mihálika, nar. 26.4.1954, zaradeného ako starší referent - osobný doprovodný vodič odboru dopravnej ochrany ÚOÚČ a DM MV SR ako obvineného z trestného činu ublíženia na zdraví podľa § 224 ods. 1, ods. 2 Trestného zákona. Vo veci prebieha vyšetrovanie a znalecké skúmanie príčin a priebehu dopravnej nehody.
     Súčasný zdravotný stav zranených je nasledovný: 
minister spravodlivosti SR po operácii je v domácom liečení, taktiež v domácom liečení je osobný ochranca npor. Štefan Hlinka, ako aj vodič por. Ľubomír Mihálik. Ostatní zranení sú naďalej hospitalizovaní.

- 2 -

     Súčasný stav a spôsob prepravy určených ústavných činiteľov Slovenskej republiky a zahraničných predstaviteľov je nasledovný:

     Problematiku ochrany určených ústavných činiteľov Slovenskej republiky a zahraničných predstaviteľov v súčasnom období upravuje zákon č. 171/93 Z.z. o Policajnom zbore, uznesenie vlády č.7 zo dňa 7.1.1999, ktoré určuje okruh osôb a objektov, ktoré sú predmetom tejto ochrany a rozsah úloh, ktoré treba zabezpečiť. Tejto problematiky  sa dotýka i uznesenie vlády č. 888 zo dňa 21. novembra 1995 o zabezpečení prepravy členov vlády Slovenskej republiky vodičmi Úradu pre ochranu ústavných činiteľov a diplomatických misií Ministerstva vnútra Slovenskej republiky (ďalej len „úradu“).
     Dôležitú úlohu v danom systéme má aj uznesenie vlády č. 4 zo dňa 9.1.1996 o zásadách spolupráce Ministerstva vnútra SR s ostatnými ústrednými orgánmi štátnej správy Slovenskej republiky pri zabezpečovaní ochrany ústavných činiteľov Slovenskej republiky a ochrany zahraničných predstaviteľov na území Slovenskej republiky, ktoré okrem iného určuje zostavy kolón motorových vozidiel a ich vyčlenenie z jednotlivých zložiek.
        Pri preprave motorovými vozidlami policajti úradu využívajú ustanovenia zákona č. 315/1996 Z.z. o premávke na pozemných komunikáciách, ktoré im umožňujú zrýchliť prepravu a dostaviť sa na miesta zakázané ostatným účastníkom cestnej premávky. 
     V prvom rade je to ustanovenie § 95 o osobitnom evidenčnom čísle „P“, ktorým môže byť označené len vozidlo Policajného zboru, ministerstva vnútra a vojsk ministerstva vnútra. Vodiči vozidiel označených tabuľkou s osobitným evidenčným číslom nie sú povinní za podmienok ustanovených zákonom rešpektovať dopravné značky
a)	zákaz vjazdu (č. B 1, č. B 3, č. B 4, č. B 5, č. B 6, č. B 7, č. B 8, č. B 9, č. B 13, a č. B 18),
b)	zákaz státia a zastavenia (č. B 30, č. B 31, č. B 32 a č. B 33),
c)	iný zákaz (č. B 35),
d)	zóna s dopravným obmedzením (č. D 56a),
e)	pešia zóna (č. D 57a),
f)	obytná zóna (č. D 58a).

      Pritom sú povinní dbať na potrebnú opatrnosť a nesmú ohroziť bezpečnosť cestnej premávky. Tie isté ustanovenia sa vzťahujú aj na osobitné evidenčné číslo „X“.
    Ďalej sú využívané ustanovenia  § 37  o vozidlách so zvláštnymi výstražnými znameniami /typické zvukové znamenie doplnené zvláštnym výstražným modrým, prípadne aj červeným svetlom (ďalej len „vozidlo s právom prednostnej jazdy“), ktoré umožňujú nedodržiavať ustanovenia druhej, štvrtej, šiestej a siedmej hlavy druhej časti tohto zákona. Vodič tým nie je zbavený povinnosti dbať na potrebnú opatrnosť. Sú to vlastne ustanovenia, ktoré nemusia dodržiavať aj vozidlá ozbrojených síl, ozbrojených zborov, 

- 3 -

ozbrojených bezpečnostných zborov a civilnej ochrany obyvateľstva, ktoré určia príslušné ministerstvá, Slovenskej informačnej služby, ktoré určí riaditeľ 
Slovenskej informačnej služby, obecnej polície, ktoré určí obec, požiarnej ochrany, zdravotníckej záchrannej služby, banskej záchrannej služby a poruchovej služby plynárenských zariadení. Pritom všetci vodiči týchto vozidiel sú povinní dbať na potrebnú  opatrnosť. Vodiči vozidiel ozbrojených síl,  ozbrojených zborov a SIS nie sú taktiež povinní dodržiavať ustanovenia o najvyšších  povolených rýchlostiach v zmysle §15 ods. 2 a 3 uvedeného zákona. Taktiež vodiči týchto vozidiel a ich spolujazdci nemusia byť pripútaní bezpečnostným pásom ak to vyžaduje plnenie ich úloh v zmysle ustanovenia § 5 ods. 3 zákona 315/1996  Z.z. o  premávke na pozemných komunikáciách.
     Využívaniu týchto ustanovení predchádza teoretický a praktický  výcvik vodičov, ktorý sa opakuje v pravidelných dvojročných cykloch a je ukončený absolvovaním testov z praktickej jazdy, zo znalostí zákonov a interných predpisov, konštrukcie vozidiel a špeciálnym  psychologickým testom. Na výcvik sú používané typy vozidiel, ktorými sa skutočne prepravujú chránené osoby /tzv. nultá séria/. Výcvik je delený na tri časti : základný, špeciálny a protiteroristický. Skupina vodičov sa taktiež pravidelne každoročne zúčastňuje výcviku vo Francúzsku, ktorý organizuje firma BMW a je orientovaný na jazdy s bezpečnostnými limuzínami vrátane nácviku modelových situácií prepadov osôb pri preprave.    
     Vzhľadom  na to, že táto dopravná nehoda mala mimoriadne tragické následky, ktoré nemajú obdoby za posledných  25 rokov, situácia si vyžaduje prijatie osobitných opatrení  stanovením stupňov ohrozenia chránených osôb, ako aj pravidiel pri ich preprave.
     Návrh týchto opatrení predloží Ministerstvo vnútra Slovenskej republiky Vláde Slovenskej republiky v krátkom čase na prerokovanie.